《念奴娇 松针》
清代·钱湘

凉霄月影，照碧纱窗外，刺来欲逗。冬心深护寒风里，正是缝裳时候。

云软铺绡，雪深卷絮，乞与苍髯瘦。针神谁擅，天衣无缝能就。

却怪春色年年，名园桃李，毕竟谁工绣。偏是翠钗甘寂寞，依旧空空妙手。

制芰成衣，纫兰为佩，或是同心友。离离山上，绿苗新吐还又。

作者简介：钱湘，字季萍，武进人，赵仁基室。